b"\n_START_ARTICLE_\nTomahawk-krydsermissil\n_START_PARAGRAPH_\nTomahawk-krydsermissilet, BGM-109 Tomahawk el. Tomahawk Land Attack Missile (TLAM) er udviklet af General Dynamics i 1970'erne som et langtr\xc3\xa6kkende havbaseret krydsermissil til offensive form\xc3\xa5l med kapacitet til at kunne fremf\xc3\xb8re kernev\xc3\xa5ben. Missilet har en r\xc3\xa6kkevidde p\xc3\xa5 op til 2.500 km, og det anvender GPS til at n\xc3\xa5 sit m\xc3\xa5l. Tomahawkmissiler affyres fra skibe, ub\xc3\xa5de eller fly._NEWLINE_Produktionen foregik oprindeligt hos General Dynamics, hvorfra den spredtes til McDonnell Douglas og senest til Raytheon, der i dag er hovedansvarlig for produktionen af Tomahawk-krydsermissil._NEWLINE_Siden den oprindelige udvikling af krydsermissilet har der v\xc3\xa6ret produceret flere forskellige varianter beregnet til flere kategorier af spr\xc3\xa6nghoveder. Navigationssystemerne gennemgik samtidig en revolutionerende udvikling fra de f\xc3\xb8rste typer, der var baseret p\xc3\xa5 indkodning af landkort kombineret med landskabsgenkendelse til GPS-systemernes udvikling fra omkring 1993. De nyeste udgaver af Tomahawk er forsynet med kameraer, der i forbindelse med GPS-systemerne g\xc3\xb8r det muligt at omprogrammere missilet undervejs_NEWLINE_Tomahawk-krydsermissilet har en l\xc3\xa6ngde p\xc3\xa5 mellem 5,6 og 6,3 m, et vingespand p\xc3\xa5 2,7 m, og det har kapacitet til at fremf\xc3\xb8re et spr\xc3\xa6nghoved p\xc3\xa5 450 kg med en marchhastighed p\xc3\xa5 omkring 880 km/t over en afstand p\xc3\xa5 op til 2.500 km. I de neddroslede udgaver er r\xc3\xa6kkevidden omkring 1.100 km. Det koster cirka 10 millioner kr. stykket."